สรุปภาวะตลาดต่างประเทศ ประจำวันที่ 24 มิ.ย. 2563
สรุปภาวะตลาดต่างประเทศ ประจำวันที่ 24 มิ.ย. 2563
25 มิ.ย. 2563

ดัชนีดาวโจนส์ตลาดหุ้นนิวยอร์กปิดร่วงลงกว่า 700 จุดเมื่อคืนนี้ (24 มิ.ย.) เนื่องจากนักลงทุนกังวลว่า จำนวนผู้ติดเชื้อไวรัสโควิด-19 ที่เพิ่มขึ้นในสหรัฐอาจทำให้รัฐบาลตัดสินใจใช้มาตรการล็อกดาวน์ประเทศอีกครั้ง ซึ่งจะสร้างความเสียหายอย่างหนักต่อเศรษฐกิจในประเทศ  นอกจากนี้ ตลาดยังถูกกดดันจากการที่กองทุนการเงินระหว่างประเทศ (IMF) ปรับลดคาดการณ์เศรษฐกิจโลกทั้งในปีนี้และปีหน้า
ดัชนีเฉลี่ยอุตสาหกรรมดาวโจนส์ปิดที่ 25,445.94 จุด ร่วงลง 710.16 จุด หรือ -2.72% ขณะที่ดัชนี S&amp;P500 ปิดที่ 3,050.33 จุด ลดลง 80.96 จุด หรือ -2.59% ส่วนดัชนี Nasdaq ปิดที่ 9,909.17 จุด ลดลง 222.20 จุด หรือ -2.19%
 
ตลาดหุ้นยุโรปปิดร่วงลงเมื่อคืนนี้ (24 มิ.ย.) เนื่องจากนักลงทุนวิตกเกี่ยวกับจำนวนผู้ติดเชื้อโควิด-19 ที่เพิ่มขึ้น และตลาดยังถูกกดดันจากรายงานข่าวที่ว่า สหรัฐกำลังพิจารณาที่จะเก็บภาษีนำเข้าสินค้าของยุโรป ซึ่งทำให้นักลงทุนหมดหวังที่จะเห็นเศรษฐกิจฟื้นตัวอย่างรวดเร็ว
ดัชนี Stoxx Europe 600 ร่วง 2.78% ปิดที่ 357.17 จุด
ดัชนี CAC-40 ตลาดหุ้นฝรั่งเศสปิดที่ 4,871.36 จุด ร่วง 146.32 จุด หรือ -2.92%, ดัชนี DAX ตลาดหุ้นเยอรมนีปิดที่ 12,093.94 จุด ร่วง 429.82 จุด หรือ -3.43% และดัชนี FTSE 100 ตลาดหุ้นลอนดอนปิดที่ 6,123.69 จุด ร่วง 196.43 จุด หรือ -3.11%
 
ตลาดหุ้นลอนดอนปิดร่วงลงเมื่อคืนนี้ (24 มิ.ย.) เนื่องจากนักลงทุนวิตกว่า จำนวนผู้ติดเชื้อโควิด-19 ที่พุ่งขึ้นทั่วโลกจะทำให้เกิดการแพร่ระบาดรอบสอง นอกจากนี้ นักลงทุนยังผิดหวังที่กองทุนการเงินระหว่างประเทศ (IMF) ปรับลดคาดการณ์แนวโน้มเศรษฐกิจโลกย่ำแย่ลงอีก
ดัชนี FTSE 100 ตลาดหุ้นลอนดอนปิดที่ 6,123.69 จุด ร่วงลง 196.43 จุด หรือ -3.11%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงกว่า 5% เมื่อคืนนี้ (24 มิ.ย.) หลังจากทางการสหรัฐเปิดเผยสต็อกน้ำมันดิบเพิ่มขึ้นเป็นสัปดาห์ที่ 3 ติดต่อกัน นอกจากนี้ ตลาดยังได้รับแรงกดดันจากความกังวลที่ว่า การแพร่ระบาดครั้งใหม่ของไวรัสโควิด-19 ในสหรัฐจะกระทบต่อเศรษฐกิจและอุปสงค์น้ำมัน
สัญญาน้ำมันดิบ WTI ส่งมอบเดือนส.ค. ร่วงลง 2.36 ดอลลาร์ หรือ 5.9% ปิดที่ 38.01 ดอลลาร์/บาร์เรล
สัญญาน้ำมันดิบเบรนท์ส่งมอบเดือนส.ค. ลดลง 2.32 ดอลลาร์ หรือ 5.4% ปิดที่ 40.31 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (24 มิ.ย.) โดยได้รับแรงกดดันจากการแข็งค่าของสกุลเงินดอลลาร์ อย่างไรก็ดี  สัญญาทองคำปรับตัวลงไม่มากนัก เนื่องจากตลาดหุ้นสหรัฐที่ร่วงลงอย่างหนักได้กระตุ้นให้นักลงทุนส่วนหนึ่งยังคงเข้าซื้อทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 6.9 ดอลลาร์ หรือ 0.39% ปิดที่ 1,775.1 ดอลลาร์/ออนซ์
สัญญาโลหะเงินส่งมอบเดือนก.ค. ลดลง 39.3 เซนต์ หรือ 2.18% ปิดที่ 17.67 ดอลลาร์/ออนซ์
สัญญาพลาตินัมส่งมอบเดือนก.ค. ร่วงลง 41.8 ดอลลาร์ หรือ 4.94% ปิดที่ 804.6 ดอลลาร์/ออนซ์
สัญญาพัลลาเดียมส่งมอบเดือนก.ย. ดิ่งลง 62.60 ดอลลาร์ หรือ 3.2% ปิดที่ 1,888.50 ดอลลาร์/ออนซ์
 
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (24 มิ.ย.) เนื่องจากนักลงทุนแห่ซื้อดอลลาร์ซึ่งเป็นสกุลเงินปลอดภัย ท่ามกลางความกังวลเกี่ยวกับจำนวนผู้ติดเชื้อไวรัสโควิด-19 ที่พุ่งขึ้นทั่วสหรัฐ
ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.51% สู่ระดับ 97.1528 เมื่อคืนนี้
ดอลลาร์สหรัฐแข็งค่าเมื่อเทียบกับเงินเยน ที่ระดับ 106.94 เยน จากระดับ 106.47 เยน และแข็งค่าเมื่อเทียบกับฟรังก์สวิส ที่ระดับ 0.9478 ฟรังก์ จากระดับ 0.9444 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3611 ดอลลาร์แคนาดา จากระดับ 1.3540 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1258 ดอลลาร์ จากระดับ 1.1312 ดอลลาร์ ขณะที่เงินปอนด์อ่อนค่าลงแตะที่ระดับ 1.2423 ดอลลาร์ จากระดับ 1.2522 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6867 ดอลลาร์สหรัฐ จากระดับ 0.6936 ดอลลาร์สหรัฐ